
Informácia
Výboru Národnej rady Slovenskej republiky pre ľudské práva a národnostné menšiny o výsledku prerokovania návrhu poslancov Národnej rady Slovenskej republiky Branislava ŠKRIPEKA, Lucie PLAVÁKOVEJ, Anežky ŠKOPOVEJ a Márie KOLÍKOVEJ na prijatie uznesenia Národnej rady Slovenskej republiky na pripojenie Slovenskej republiky k Medzinárodnej koalícii pre návrat unesených ukrajinských detí a k Medzinárodnej reparačnej komisii (tlač 1302)

Výbor Národnej rady Slovenskej republiky pre ľudské práva a národnostné menšiny podáva Národnej rade Slovenskej republiky informáciu gestorského výboru o výsledku prerokovania návrhu poslancov Národnej rady Slovenskej republiky Branislava ŠKRIPEKA, Lucie PLAVÁKOVEJ, Anežky ŠKOPOVEJ a Márie KOLÍKOVEJ na prijatie uznesenia Národnej rady Slovenskej republiky na pripojenie Slovenskej republiky k Medzinárodnej koalícii pre návrat unesených ukrajinských detí a k Medzinárodnej reparačnej komisii (tlač 1302).

Predseda Národnej rady Slovenskej republiky svojím rozhodnutím č. 1372 z 23. apríla 2026 pridelil prerokovanie návrhu Výboru Národnej rady Slovenskej republiky pre ľudské práva a národnostné menšiny s tým, Výbor Národnej rady Slovenskej republiky pre ľudské práva a národnostné menšiny ako gestorský výbor podá v stanovenej lehote Národnej rade Slovenskej republiky informáciu o výsledku prerokovania predmetného materiálu vo výbore a návrh na uznesenie Národnej rady Slovenskej republiky.

Výbor Národnej rady Slovenskej republiky pre ľudské práva a národnostné menšiny o návrhu uznesenia Národnej rady Slovenskej republiky na svojej 46. schôdzi dňa 25. mája 2026 rokoval, avšak neprijal platné uznesenie, nakoľko návrh uznesenia výboru nezískal súhlas nadpolovičnej väčšiny prítomných členiek a členov výboru podľa § 52 ods. 4 zákona o rokovacom poriadku Národnej rady Slovenskej republiky.

Prílohou tejto informácie je aj návrh na uznesenie Národnej rady Slovenskej republiky.










Lucia Plaváková, v. r.
predsedníčka Výboru NR SR pre ľudské práva a národnostné menšiny

NÁRODNÁ RADA SLOVENSKEJ REPUBLIKY
IX.  volebné obdobie
 
 
UZNESENIE
NÁRODNEJ RADY SLOVENSKEJ REPUBLIKY

z ... apríla 2026

na pripojenie Slovenskej republiky k Medzinárodnej koalícii pre návrat unesených ukrajinských detí a k Medzinárodnej reparačnej komisii ___________________________________________________________________________


so zreteľom na Chartu Organizácie Spojených národov,
so zreteľom na (Európsky) Dohovor o ochrane ľudských práv a základných slobôd,
so zreteľom na Ženevské dohovory a ich dodatkové protokoly,
so zreteľom na Dohovor OSN o právach dieťaťa,
so zreteľom na Dohovor o zabránení a trestaní zločinu genocídy,
so zreteľom na Rímsky štatút Medzinárodného trestného súdu (MTS)
so zreteľom na rezolúciu Valného zhromaždenia OSN z 4. decembra 2025 vyzývajúcu  Rusko na okamžitý  návrat unesených ukrajinských detí (resolution A/ES-11/L.16/Rev.1), ktorú podporili všetky členské štáty EÚ
so zreteľom na Dohovor Rady Európy o zriadení Osobitného Tribunálu pre  zločin agresie voči Ukrajine z 9.mája 2025 a Rozšírenú čiastočnú dohodu o riadiacom výbore Osobitného tribunálu
so zreteľom na uznesenie Európskeho parlamentu z 8. mája 2025 o návrate ukrajinských detí, ktoré Rusko násilne presunulo a deportovalo (2025/2691(RSP)),
 
keďže podľa dát Yaleského centra pre humanitárny výskum od roku 2014 Rusko násilne premiestnilo alebo unieslo 35 tisíc ukrajinských detí, ktorých rodičov zatkli ruské okupačné úrady, zabili pri invázii alebo ich oddelili počas konfliktov v aktívnej vojnovej zóne;

keďže v oficiálnom stanovisku ruského úradu pre práva detí z júla 2023 sa uvádza, že Rusko presunulo len za pár mesiacov od začiatku invázie z Ukrajiny na svoje územie 4,8 milióna ukrajinských občanov a občianok, vrátane 700 tisíc detí, čo znamená, že čísla deportovaných a unesených detí v skutočnosti môžu predstavovať stovky tisíc;

keďže ukrajinským úradom sa doteraz kvôli nedostupnosti informácii z okupovaných území podarilo identifikovať len 20 tisíc z nich, pričom na okupovaných územiach by sa ešte malo nachádzať cez 1,6 milióna ukrajinských detí;

keďže Rusko uneseným deťom mení občianstvo, umiestňuje ich do ruských rodín alebo tzv. dočasných ubytovacích centier a prevýchovných zariadení, vytvára administratívne prekážky pre ich znovuzjednotenie s rodinami a deti sú tak obeťami tzv. rusifikácie, pričom únos a výchova detských vojnových obetí v cudzom národe a kultúre môže predstavovať akt genocídy, ak je zámerom vymazať ich národnú identitu, čo predstavuje vojnové zločiny v rozpore s medzinárodným  právom;

keďže Medzinárodný trestný súd vydal 17. marca 2023 rozhodnutie o medzinárodnom zatykači na Vladimíra Putina, ruského prezidenta a Mariu Lvovu-Belovu, ruskú komisárku pre práva detí ako zodpovedných za nezákonné deportácie a presuny ukrajinských detí;

keďže vďaka medzinárodnému úsiliu sa k dnešnému dňu podarilo navrátiť domov len 2060 detí a nanešťastie v takmer 700 prípadoch bolo potvrdené úmrtie dieťaťa;

keďže na sankčných zoznamoch EÚ je dnes viac ako 100 osôb zodpovedných za deportácie, indoktrináciu a vojenskú výchovu ukrajinských detí;

keďže Medzinárodná koalícia pre návraty unesených ukrajinských detí dnes združuje viac ako 40 krajín, vrátane všetkých krajín EÚ s výnimkou Cypru, Maďarska a Slovenskej republiky;

keďže Ruská federácia nie je zmluvnou stranou Rímskeho štatútu Medzinárodného trestného súdu, tento súd nemá právomoc rozhodovať o zločinoch ruskej agresie voči Ukrajine a z tohto dôvodu EÚ, Rada Európy, Ukrajina a medzinárodná koalícia štátov schválili 9.mája 2025 zriadenie Osobitného tribunálu pre zločin agresie voči Ukrajine;

keďže Slovenská republika chýba v zozname signatárov Medzinárodnej reparačnej komisie;
 
 
Národná rada Slovenskej republiky
 
A. ostro odsudzuje
všetky násilné činy Ruskej federácie na nevinných ukrajinských deťoch, vrátane ich vrážd, deportácií, nútených presunov a zadržiavania na okupovanom území, nezákonných osvojení a adopcií, sexuálneho zneužívania a vykorisťovania, nútenej rusifikácie a militarizácie;

B. zdôrazňuje,
že tieto činy sú súčasťou genocídnej stratégie na vymazanie ukrajinskej identity a predstavujú hrubé porušovanie základných ľudských práv a medzinárodného práva;

C. žiada Ruskú federáciu,
C1       aby okamžite prestala s deportáciami, nútenými presunmi a nelegálnym zadržiavaním ukrajinských detí;
C2       aby ukrajinským úradom poskytla všetky potrebné informácie o totožnosti a mieste pobytu všetkých deportovaných ukrajinských detí a zabezpečila ich okamžitý, bezpečný a bezpodmienečný návrat;
C3       aby medzinárodným organizáciám, ako sú Medzinárodný výbor Červeného kríža, Vysoký komisár OSN pre ľudské práva a UNICEF, poskytli nielen všetky informácie o deportovaných ukrajinských deťoch, ale najmä prístup k deťom s cieľom zabezpečiť ich ochranu a podporu;

D. vyzýva EÚ,
D1       aby pokračovala v úzkej spolupráci s ukrajinskými orgánmi, medzinárodnými a mimovládnymi organizáciami a podporovala ich úsilie o zdokumentovanie všetkých prípadov deportovaných ukrajinských detí a ich kroky k okamžitému, bezpečnému a bezpodmienečnému návratu;
D2       aby v rokovaniach o ukončení vojny aj naďalej zdôrazňovala potrebu vrátiť všetky ukrajinské deti späť domov ako jednu z hlavných podmienok vyjednávania o spravodlivom a udržateľnom mieri;
D3	aby zvýšila svoje úsilie na promptné sfunkčnenie Osobitného tribunálu pre zločin agresie voči Ukrajine;
 
F. vyzýva vládu SR,
F1	aby sa Slovenská republika zapojila do Medzinárodnej koalície pre návrat ukrajinských detí, ktorú aktuálne tvorí 44 štátov medzinárodného spoločenstva, Európska únia, Parlamentné zhromaždenie OBSE a Rada Európy, a ktorej cieľom je spoločne koordinovať diplomatické úsilie navrátiť deti späť domov ako aj zdieľať potrebné informácie a aby sa Slovenská republika zúčastnila prvého samitu tejto koalície, ktorý sa koná 11. mája 2026 v Bruseli;
F2	aby sa Slovenská republika pripojila k Medzinárodnej reparačnej komisii;

G. zdôrazňuje,
I1         že akákoľvek mierová dohoda medzi Ukrajinou a Ruskou federáciou musí zahŕňať návrat všetkých detí a vyvodenie zodpovednosti za ich deportácie, násilné presuny či nelegálne zadržiavanie v okupovaných oblastiach ako aj za všetky zločiny spôsobené ruskou agresiou na Ukrajine;
I2         že Slovenská republika je viazaná všetkými spomínanými medzinárodnými dohovormi a je nielen jej právnou ale aj morálnou povinnosťou postaviť sa proti ich porušovaniu, obzvlášť v prípade najzraniteľnejšej skupiny našej spoločnosti - detí.
 
Odôvodnenie
návrhu na prijatie uznesenia Národnej rady Slovenskej republiky k Medzinárodnej koalícii pre návrat unesených ukrajinských detí a k Medzinárodnej reparačnej komisii.
Navrhuje sa prijatie predloženého uznesenia Národnej rady Slovenskej republiky ako výzvu pre vládu Slovenskej republiky na zapojenie sa do dvoch dôležitých medzinárodných iniciatív, v ktorých zatiaľ Slovensko chýba na rozdiel od väčšiny našich partnerov z EÚ: 
· Medzinárodnej koalície pre návraty unesených ukrajinských detí
· Medzinárodnej reparačnej komisii.
Cieľom uznesenia je preto nielen vyjadriť jasný postoj Národnej rady SR k závažnému porušovaniu práv detí a voči zločinom zo strany Ruskej federácie, ale aj vyzvať vládu ku krokom, ktoré reálne pomôžu celým rodinám byť opäť zjednotené, čo je nespochybniteľné aj v časoch vojny a konfliktov to najdôležitejšie, čo si nielen ako politici, rodičia ale hlavne ľudia môžeme želať. Zároveň sme presvedčení, že bez vyvodenia zodpovednosti voči ruskému agresorovi nemožno hovoriť o spravodlivom a trvalom mieri. 
Aj preto Rada Európy v decembri 2025 otvorila na podpis Dohovor o zriadení Medzinárodnej komisie pre nároky voči Ukrajine. Z členov EÚ ho k aprílu 2026 nepodpísali len SR, Česko, Bulharsko a Maďarsko. Podpísala ho aj samotná EÚ. SR je pritom členom registra škôd, ktorý má komisia nahradiť. Medzinárodná komisia bude preskúmavať, posudzovať a rozhodovať o nárokoch na náhradu škody, strát alebo ujmy spôsobených medzinárodne protiprávnymi konaniami, ktorých sa dopustila Ruská federácia na území Ukrajiny alebo voči nej. V každom jednotlivom prípade stanoví výšku prípadnej náhrady, ktorá má byť vyplatená.
Zároveň na pôde Rady Európy pokračuje proces sfunkčnenia Osobitného tribunálu pre zločin agresie proti Ukrajine. Rozšírená čiastočná dohoda (EPA) o riadiacom výbore tribunálu bude predložená na hlasovanie Výboru ministrov Rady Európy na jeho zasadnutí v Kišiňove, ktoré sa koná 14.-15. mája 2026. Okrem toho 11. mája 2026 sa v Bruseli koná prvý Samit Medzinárodnej koalície pre návrat ukrajinských detí a Slovensko by malo byť jej súčasťou. 

Slovenská vláda tak má ďalšiu šancu postaviť sa na správnu stranu histórie - stranu mieru a spravodlivosti. 

